### Resumé

Lodsejer har anmodet om udarbejdelse af en lokalplan, der muliggør etablering af 22 rækkehuse i et området nord for [adresse] ud mod Østjyske Motorvej. Lokalplanen har været i høring to gange. Første høringsperiode er fra 10. oktober 2022 til 7. november 2022. I høringsperioden er der indkommet seks indsigelser, hvoraf en var et veto fra Vejdirektoratet. Herefter er lokalplanforslaget blevet ændret, og er blevet sendt ud i offentlig høring igen, så naboer, beboere og brugere kan forholde sig til ændringerne. Anden høringsperioden er fra 17. juni 2025 til 22. juli 2025. I høringsperioden er der indkommet otte indsigelser.

Indsigelsesnotatet forholder sig til alle indsigelser indkommet i de to høringsperioder. Indsigelserne har ikke givet anledning til at anbefale ændringer i lokalplanen.

### Sagsfremstilling

![](data:image/jpeg;base64...)

Figur 1: Kort over lokalplanområdet.

**Planens historik**

Teknisk Udvalg besluttede på mødet 8. juni 2021, pkt. nr. 151, at igangsætte udarbejdelse af lokalplan nr. 1343.

Byrådet besluttede på mødet 5. oktober 2025, pkt. nr. 2022, at sende lokalplanen i offentlig høring.

Lokalplanen har været i offentlig høring fra 10. oktober 2022 til 7. november 2022. Veto modtaget fra Vejdirektoratet 4 november 2022.

Drøftelser med Vejdirektoratet fra januar 2023 til februar 2025 har medført ændringer i lokalplanforslaget.

Byrådet besluttede på møde 28. maj 2025, pkt. nr. 100, at sende lokalplanen ud i fornyet offentlig høring.

Lokalplanen har været i fornyet offentlig høring fra 17. juni 2025 til 22. juli 2025.

**Indsigelser/bemærkninger og ændringer af lokalplanen**

Lokalplanen har været i nabohøring to gange. Første høring var i 2022, hvor der indkom seks indsigelser til lokalplanen. Anden høring er afsluttet i 2025, hvor der er indkommet otte indsigelser.

Indsigelserne behandles samlet og omhandler emnerne: Trafik, Områdets indretning, Ejendomsværdi, Støj, Bebyggelsens placering, Beplantning ved Casper Kristensen, Vej, Weena Mogensen, Bofællesskab og Skovbyggelinjen. Det anbefales, at plangrundlaget ikke ændres.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag. Indsiger fra samme adresse har enkelte gange sendt ind i begge høringer, og derfor fremgår det, som 11 modtaget høringssvar i indsigelsesnotatet.

**Overtagelsespligt/Frafaldserklæring**

Lokalplanområdet er privatejet og i byzone, og en frafaldserklæring er derfor ikke nødvendig.

### Klima og resiliensvurdering

Den bæredygtige byudvikling understøttes ved at sikre, at nye tiltag sker med fokus på ressourcebevidsthed, arealoptimering og hensyn til både klima og miljø. Ved at udnytte eksisterende infrastruktur og tilknytte nye områder til allerede etablerede boligområder, begrænses behovet for nyanlæg og råstofforbrug. Dette bidrager til at reducere det samlede klimaaftryk.

Projektet tager højde for klimaforandringer ved at integrere grønne områder, der både fremmer biodiversitet og fungerer som naturlige forsinkelses- og nedsivningsarealer for regnvand. Der arbejdes desuden med at tilpasse områdets udformning, så det understøtter fysisk aktivitet og sammenhængende stisystemer, hvilket fremmer bæredygtig mobilitet.

Nyt byggeri og anlægsarbejde vil altid medføre en vis udledning af CO2, men ved at fortætningen sker i tilknytning til eksisterende byområder, optimeres arealforbruget, og den samlede miljøpåvirkning minimeres. Hvor der er støjpåvirkede arealer, etableres tæt beplantning, som både reducerer støj og bidrager til områdets grønne karakter.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 12. august 2025, punkt 122:

**at** udvalget anbefaler over for Byrådet, at lokalplan nr. 1343 vedtages endeligt, og

**at** indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

#### Beslutning fra Teknisk Udvalg, den 12. august 2025, punkt 122:

Anbefalet, med den bemærkning at træerne i videst muligt omfang bevares, således at indtrykket af en tæt skovbeplantning fastholdes.

#### Beslutning fra Økonomiudvalget, den 18. august 2025, punkt 198:

Anbefales.

### Beslutning

Godkendt, med den bemærkning at træerne i videst muligt omfang bevares, således at indtrykket af en tæt skovbeplantning fastholdes.

Fraværende: Klaus Bruun, i stedet mødte Kjeld Johnsen.

Fraværende: Clara Bech.